ORDE do 5 de abril de 2021 pola que se modifica a data límite de xustificación final da Orde do 27 de decembro de 2019 pola que se establecen as bases reguladoras das axudas e subvencións para a realización de programas de emprego para persoas mozas incluídas no ficheiro do Sistema nacional de garantía xuvenil (formación e aprendizaxe) no ámbito da Comunidade Autónoma de Galicia, e se procede á súa convocatoria para o ano 2020 (código de procedemento TR353B).
Consellería de Emprego e Igualdade — III. Outras disposicións — 19/04/2021

Mediante a Orde do 27 de decembro de 2019 establecéronse as bases reguladoras e a convocatoria de subvencións, en réxime de concorrencia competitiva, para a realización de programas de emprego para persoas mozas incluídas no ficheiro do Sistema nacional de garantía xuvenil (formación e aprendizaxe) no ámbito da Comunidade Autónoma de Galicia, cofinanciadas nun 91,89 % pola Iniciativa de emprego xuvenil e o Fondo Social Europeo (FSE), no marco do Programa operativo de emprego xuvenil, e procedeuse á súa convocatoria para o ano 2020 (código de procedemento TR353B).
No artigo 35.6 da orde de convocatoria establécese que a xustificación final de gastos se presentará dentro do mes seguinte ao remate da etapa de formación en alternancia coa práctica profesional e nunca máis tarde do 1 de agosto de 2021. Tendo en conta o longo proceso de avaliación e resolución, debido ás circunstancias especiais derivadas da pandemia do COVID-19, xunto coa complexidade na execución dos proxectos que implicou que éstes non se puidesen iniciar tampouco nas datas inicialmente previstas, faise necesario modificar a data límite para a presentación da xustificación final dos proxectos co fin de facer viable o proceso de xustificación da subvención adaptada á nova realidade, sen que con iso se cause prexuízo a terceiros. Ademais procédese a engadir un parágrafo no artigo 35.3 para tratar de solventar o problema da xustificación de gastos que se pagan de forma trimestral.
En consecuencia co exposto, en exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Modificación do artigo 35.3
Engádese un parágrafo ao artigo 35.3 da Orde do 27 de decembro de 2019 pola que se establecen as bases reguladoras das axudas e subvencións para a realización de programas de emprego para persoas mozas incluídas no ficheiro do Sistema nacional de garantía xuvenil (formación e aprendizaxe) no ámbito da Comunidade Autónoma de Galicia, e se procede á súa convocatoria para o ano 2020, coa seguinte redacción:
«Non obstante o establecido no parágrafo primeiro, cando formen parte da conta xustificativa documentos de gastos que comporten ingresos á conta do IRPF ou cotas por seguros sociais liquidables con posterioridade á data de xustificación, o importe destes ingresos ou cotas considérase xustificado coa presentación do documento de gasto en que se reflicta o importe da retención ou cotización devindicadas na data de xustificación. As entidades beneficiarias quedan obrigadas a presentar os documentos acreditativos da súa liquidación nos dez días seguintes ao remate dos prazos legalmente establecidos para o seu ingreso no período voluntario».
Artigo 2.
Modificación do artigo 35.6
Modíficase o artigo 35.6, que queda redactado como segue:
« 6. A xustificación final de gastos presentarase dentro do mes seguinte ao remate da etapa de formación en alternancia coa práctica profesional e nunca máis tarde do 15 de decembro de 2021».
Disposición derradeira.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 5 de abril de 2021